На основу члана 138. Закона о спорту ("Службени гласник Републике Србије", број 24/2011 и 99/2011-други закон) и члана 37. Статута Града Ниша ("Службени лист Града Ниша", број 88/2008),

Скупштина Града Ниша, на седници од \_\_\_\_\_\_\_\_\_ 2013. године, донела је

**О Д Л У К У**

**О ИЗМЕНАМА ОДЛУКЕ О ОСТВАРИВАЊУ**

**ПОТРЕБА И ИНТЕРЕСА ГРАЂАНА**

**У ОБЛАСТИ СПОРТА У ГРАДУ НИШУ**

Члан 1.

У Одлуци о остваривању потреба и интереса грађана у области спорта у Граду Нишу („Службени лист Града Ниша“ број 83/2012) у члану 21. речи: „У случају да се у програму, у оквиру једне спортске игре“ замењују се речима: „У случају да се у истом спорту-спортској грани“.

Члан 2.

Члан 37. мења се и гласи:

„Члан 37.

Право на стипендирање средствима из буџета Града остварују и некатегорисани спортисти.

Кандидат, поред поред општих услова из члана 36. ове Одлуке, мора да испуњава и посебне услове и то:

1. да је репрезентативац у својој категорији, са наступом за националну селекцију, уколико се ради о спортисти спортских игара (екипни спортови);
2. да је на званичним првенствима или куповима Републике Србије у конкуренцији минимум 6 такмичара у појединачном пласману или у конкуренцији 12 екипа у екипном пласману или на међународним такмичењима: Медитеранске игре, Балканско првенство, Светско првенство, Светски куп, Европско првенство или Европски куп, освојио једно од прва три места у првој категорији спортова, једно од прва два места у другој категорији спортова, или прво место у трећој или четвртој категорији спортова по категоризацији Спортског савеза Србије, уколико се ради о спортисти који се бави појединачним спортом и
3. да је узраста од 15 до 20 година.“

Члан 3.

Ова одлука ступа на снагу осмог дана од дана објављивања у "Службеном листу Града Ниша".

Број:\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_

**СКУПШТИНА ГРАДА НИША**

**ПРЕДСЕДНИК**

**Проф. др Миле Илић**

**О б р а з л о ж е њ е**

Комисија за оцену програма у области спорта којима се остварују потребе и интереси грађана у области спорта у Граду је по окончању поступка за избор годишњих и посебних програма спортских организација у 2013. години, упутила иницијативу за измену Одлуке о остваривању потреба и интереса грађана у области спорта у Граду Нишу („Службени лист Града Ниша“ број 83/2012).

У иницијативи је наведено да је Комисија у току рада наишла на проблем како да једнако сагледа све спортскe организацијe у складу са чланом 21. Одлуке, с обзиром да појединачни спортови нису предвиђени, због чега је предложена измена овог члана, како би сви спортови били сагледани једнако.

Иницијатива се такође односи на измену члана 37. Одлуке, којим се прописују посебни услови које треба да испуне некатегорисани спортисти који конкуришу за добијање стипендије из буџета Града Ниша, са образложењем да је најуспешнија излазна генерација јуниора најперспективнија у даљем систему такмичења, да је потребно обухватити узраст од 15 до 20 година и да је потребно дефинисати која су то међународна такмичења и у којој конкуренцији је остварен резултат због важности и тежине оствареног резултата.

У складу са наведенoм иницијативoм извршене су измене ове Одлуке.

На основу изложеног, предлаже се доношење Одлуке о изменама Одлуке о остваривању потреба и интереса грађана у области спорта у Граду Нишу.

У прилогу Предлога одлуке дати су чланови Одлуке који се мењaју.

Начелник

Управе за образовање, културу,

омладину и спорт \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Јелица Велаја

**ЧЛАНОВИ ОДЛУКЕ О ОСТВАРИВАЊУ ПОТРЕБА И ИНТЕРЕСА**

**ГРАЂАНА У ОБЛАСТИ СПОРТА У ГРАДУ НИШУ КОЈИ СЕ МЕЊАЈУ**

Члан 21.

У случају да се у програму, у оквиру једне спортске игре у истом рангу такмичења нађу три спортске организације из члана 2. тачка 8. ове Одлуке, програми сваке од њих се суфинансирају са 50% од средстава која би остварили према броју остварених бодова, а уколико се у истом рангу такмичења нађу четири спортске организације, програми сваке од њих суфинансирају се са 40% од средстава која би остварили према броју остварених бодова.

Члан 37.

Право на стипендирање средствима из буџета Града остварују и некатегорисани спортисти.

Кандидат, поред поред општих услова из члана 36. ове Одлуке, мора да испуњава и посебне услове и то:

1. да је репрезентативац у својој категорији, са наступом за националну селекцију, уколико се ради о спортисти спортских игара (екипни спортови);
2. да је на званичним првенствима или куповима Републике Србије или на међународним такмичењима, освојио једно од прва три места у првој категорији спортова, једно од прва два места у другој категорији спортова или прво место у трећој или четвртој категорији спортова по категоризацији Спортског савеза Србије, уколико се ради о спортисти који се бави појединачним спортом и
3. да нема више од 18 година.